**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-364-2/16**

**Podgorica, 12.05.2016. godine**

Agencija za zaštitu ličnih podataka i slobodan pristup informacijama - Savjet Agencije je, rješavajući po žalbi NVO Mans br.16/82704-82710 od 08.03.2016. godine, izjavljene zbog povrede pravila postupka-nedonošenja rješenja Montenegro airlinesa AD Podgorica, na osnovu člana 38 Zakona o slobodnom pristupu informacijama („Sl.list Crne Gore, br.44/12) člana 238 stav 1 Zakona o opštem upravnom postupku („Sl.list Crne Gore, br.60/03, 73/10 i 32/11) je na sjednici održanoj dana 10.05.2016.godine, donio:

**R J E Š E NJ E**

Žalba se usvaja.

Nalaže se Montenegro airlinesu AD Podgorica da donese rješenje po zahtjevu za slobodan pristup informacijama NVO Mans 16/82704-82710 od 12.02.2016.godine u roku od 15 dana od prijema rješenja.

**O b r a z l o ž e nj e**

Zbog povrede pravila postupka-nedonošenja rješenja Montenegro airlinesa AD Podgorica, podnosilac zahtjeva za pristup informaciji je uložio žalbu. U žalbi se navodi da su dana 12.02.2016.godine podnijeli zahtjev za pristup informacijama i to kopije: izvještaja o procjeni vrijednosti imovine kompanije „Montenegro airlines“ AD Podgorica, koja je rađena u periodu nakon 2012.godine; odluke Odbora direktora „Montenegro airlines“ AD Podgorica broj 3437 od dana 25. marta 2010. godine kojima je data saglasnost za uslove zaključenja finansijskog lizinga sa brazilskom bankom BNDES kao načina finansijske kupovine vazduhoplova; odluke Odbora direktora „Montenegro airlines“ AD Podgorica broj 4977 od dana 06. maja 2010. godine kojima se daje saglasnost da se prihvataju uslovi BNDES o zaključenju ugovora o finansijskom lizingu svrhu kupovine aviona; odluke Odbora direktora „Montenegro airlines“ AD Podgorica broj 7559 kojim je data saglasnost za potpisivanje ugovora: Prenos ugovora o kupoprodaji, Ugovora o zakupu vazduhoplova , Dopuna ugovora o zakupu i više vezanih ugovora i dokumenata sa Montenegro Aviation Leasing Limited sa Kajmanskih ostrva, kao i prevode svih pomenutih ugovora; ugovora o zalozi između Montenegro Aviation Leasing Limited sa Kajmanskih ostrva i The Law Debenture Trust Corporation p.l.c. kojima je uspostavljeno založno pravo na avione Embraer ERJ 190-200LR registarske oznake 40-AOC a radi obezbjeđenja kreditnih sredstava; godišnji plan interne revizije Montenegro airlinesa AD Podgorica za 2015. godinu i izvještaja interne revizije Montenegro airlinesa AD Podgorica za 2014. godinu. Predloženo je da Savjet Agencije sprovede postupak i naloži donošenje rješenja po zahtjevu za slobodan pristup informacijama.

Nakon razmatranja spisa predmeta i žalbenih navoda Savjet Agencije nalazi da je žalba osnovana.

Član 35 Zakona o slobodnom pristupu informacijama propisuje da se žalba protiv akta o zahtjevu za pristup informaciji može izjaviti zbog povrede pravila postupka, nepravilno i nepotpuno utvrđenog činjeničnog stanja i pogrešne primjene materijalnog prava.

Član 31 Zakona o slobodnom pristupu informacijama propisuje da je organ vlasti dužan da o zahtjevu za pristup informaciji donese rješenje i dostavi ga podnosiocu zahtjeva u roku od 15 dana od dana podnošenja urednog zahtjeva.

Član 38 stav 1 Zakona o slobodnom pristupu informacijama propisuje da je Agencija dužna da po žalbi na akt o zahtjevu za pristup informaciji donese rješenje i dostavi ga ponosiocu žalbe, u roku od 15 dana od dana podnošenja žalbe.

Agencija za zaštitu ličnih podataka i slobodan pristup informacijama dana 22.04.2016.godine na osnovu člana 40 stav 1 tačka 1 Zakona o slobodnom pristupu informacijama podnijela prvostepenom organu zahtjev za dostavljanje Izjašnjenja br.07-42-2218-1/16 od 22.04.2016.godine na osnovu člana 241 stav 1 Zakona o opštem upravnom postupku i zatražila dostavljanje izjašnjenja, uz navođenja razloga zbog čega prvostepeni organ nije u roku donio rješenje, odnosno akt, po podnijetom zahtjevu za slobodan pristup informacijama. Prvostepeni organ u ostavljen roku od 5 dana od prijema zahtjeva za izjašnjenje nije dostavio spise predmeta i odgovor na predmetni zahtjev.

U konkretnom predmetu, Montenegro airlines AD Podgorica nije donio rješenje po osnovu podnijetog zahtjeva za slobodan pristup informacijama NVO Mans 16/82704-82710 od 12.02.2016. godine u zakonskom roku. Montenegro airlines AD Podgorica je prema članu 31 Zakona o slobodnom pristupu informacijama dužan da donese rješenje po podnijetom zahtjevu u zakonskom roku u roku od 15 dana od dana prijema ovog rješenja.

Sa iznijetih razloga, shodno članu 38 Zakona o slobodnom pristupu informacijama i člana 238 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

 **Predsjednik, Muhamed Gjokaj**